E L Ő T E R J E S Z T É S

**Szombathely Megyei Jogú Város Közgyűlése Gazdasági és Jogi Bizottsága**

**2024. szeptember 23-i rendes ülésére**

Javaslat a LIFE GreenCoCoA pályázatban való részvétellel kapcsolatos döntés meghozatalára

#### Szombathely Megyei Jogú Város Önkormányzata megkeresést kapott, hogy társult partnerként vegyen részt a LIFE program LIFE-2024-SAP-CLIMA felhívására a 2024. szeptember 17-i határidőig benyújtandó GreenCoCoa pályázatban.

#### A pályázat konzorciuma elsősorban kelet-közép-európai, lengyel, szlovák, osztrák és magyar partnerekből: önkormányzatokból és szakmai szervezetekből áll.

#### A projekt célja az európai városok zöldterület-gazdálkodásának javítása az éghajlatváltozás összefüggésében. A projektpartnerek gyakorlati módszert dolgoznak ki arra, hogy a városi zöldfelület-fejlesztési koncepciókat helyi szereplők bevonásával, integratív módon tervezzék meg és valósítsák meg, úgy, hogy mindezzel alkalmazkodnak az éghajlatváltozáshoz és az európai városok fizikai, társadalmi, gazdasági, jogi és tervezési környezetének sajátosságaihoz egyaránt.

#### Önkormányzatunk ún. társult partnerként (Associated partner) vesz részt a pályázatban. Ez azt jelenti, hogy nem részesülünk támogatásban (így pénzügyi kötelezettségvállalás sem szükséges), de lehetőségünk van szakmailag végigkövetni a projekt megvalósulását, és a projekt magyar támogatott partnere, a Nyugat-Pannon Terület- és Gazdaságfejlesztési Szolgáltató Közhasznú Nonprofit Kft. elkészíti a város zöldfelületeinek fejlesztési stratégiáját. Az önkormányzat képviselőinek módjában áll majd részt venni projekttalálkozókon, helyszínbejárásokon.

#### A pályázat – pozitív támogatói döntés esetén – 2025 őszén kezdődik és 30 hónapig tart.

Tekintettel a 2024. szeptember 17-i benyújtási határidőre, a Tisztelt Bizottság utólagos jóváhagyását kérem a pályázaton való részvételhez.

Kérem a Tisztelt Bizottságot, hogy az előterjesztést megtárgyalni, és a határozati javaslatot elfogadni szíveskedjék.

**Szombathely, 2024. szeptember „ ”**

**/: dr. Horváth Attila :/**

**Melléklet:** aláírt Szándéknyilatkozat

**Határozati javaslat**

**……../2024. (IX. 23.) GJB. sz. határozat**

1. A Gazdasági és Jogi Bizottság – az SZMSZ 51. § (3) bekezdés 25. pontjában kapott felhatalmazással - egyetért azzal, hogy Szombathely Megyei Jogú Város Önkormányzata társult partnerként részt vegyen a LIFE programba benyújtott GreenCoCoA rövid nevű pályázatban.

2. A Bizottság felhatalmazza a polgármestert, hogy pozitív támogatói döntés esetén a megvalósításban való részvételhez szükséges intézkedéseket megtegye.

**Felelős:** Dr. Horváth Attila alpolgármester

 Dr. Károlyi Ákos jegyző

 (A végrehajtásért felelős:

 Nagyné dr. Gats Andrea, a Jogi és Képviselői Osztály vezetője

Kalmár Ervin, a Városüzemeltetési Osztály vezetője)

**Határidő:** azonnal.